Пасьля ўрачыстай Літургіі віншавальнае слова парафіі сказалі таксама ераманах Лявонці (Тумоўскі) і Апостальскі Візітатар Архімандрыт Сяргей (Гаек), якія заклікалі вернікаў насьледаваць у сьвятасьці і служэньні братоў-апосталаў. Віншуючы парафіяльную супольнасьць з патранальным сьвятам, Архімандрыт Сяргей таксама зьвярнуў увагу, што найбольш каштоўным дарам для вернікаў ёсьць нядзельная і сьвяточная Літургія. “Гэта ласка Божая, калі вы далучаецеся да Літургіі, — сказаў ён. — Літургія — гэта падзяка Госпаду за нашае супольнае пакліканьне быць сьведкамі Ісуса Хрыста, Які ахвяраваў для нас Сваім жыцьцём. А нашаё жыцьцё — найлепшы спосаб перадачы Евангельля, Божага Слова”.